માતાપિતા જો સમજુ હોય તો મિત્ર ભાવે પોતાની દીકરીને વિશ્વાસમાં લઇ આ બધું કેમ જરૂરી છે તે તેને સમજાવવાનું હોય છે. તેણે હવે કઈ કઈ બાબતનું ધ્યાન રાખવાનું છે, સાથે જાતીય વિષયક ઊભા થતાં પ્રશ્નોના સંતોષકારક જવાબ આપવાના હોય છે. દીકરી પણ જો સમજદાર હોય, આજ્ઞાંકિત હોય તો આગળનો રસ્તો આસાન થઈ જાય છે. પરંતુ જો રૂઢીચુસ્ત માતાપિતા પોતાની દીકરીને વિશ્વાસમાં લીધા વિના જ જો અગાઉ જણાવ્યું તેમ આકરા નિયંત્રણો મુકવા માંડે તો ગેરસમજનાં કારણે, વિશ્વાસના અભાવે એવું બને કે દીકરી માતાપિતા સામે બળવો પોકારે ને ન કરવા જેવું કામ કરી બેસે તો બદનામી થવાની પૂરી શક્યતા રહેલી હોય છે. માતાપિતાની મુખ્ય ચિંતા પોતાની લાડકવાયી લાડકોડથી ઉછરેલી દીકરીને ભવિષ્યમાં સારું પાત્ર, સમજી શકે એવો પરિવાર મળશે કે કેમ એની હોય છે. દીકરીને પોતે આપેલા પ્રેમ, લાગણી સાસરામાં પણ મળશે કે કેમ તેની ફિકર હોય છે, દીકરીના સુખ, સગવડ સાસરે પણ સચવાશે કે કેમ એ ડર કોરી ખાય છે. દીકરી સાસરે ગયા પછી તેમના પરિવારમાં સહુ જોડે હળી, મળી, ભળી જશે કે કેમ એની પીડા સતાવતી હોય છે. દીકરીની સઘળી ખામી, ખૂબીઓ, ખાસિયતો સાથે સાસરા પક્ષ અપનાવશે કે કેમ તેનો ભય હોય છે. પોતાની વહાલસોયી દીકરી માટે આવા અનેક અસલામતીના ભાવો, લાગણીઓ સતાવતી હોય છે. માતાપિતાનો આવો ભય અસ્થાને પણ નથી કારણકે દરેક માતા જાણતી હોય છે કે પોતે જયારે પરણીને સાસરે આવી ત્યારે શરૂઆતના કેટલાંક વર્ષો સુધી કેવી કેવી મુશ્કેલીઓનો, તકલીફોનો સામનો કરવો પડ્યો હતો. નવું ઘર, નવું વાતાવરણ, નવી વ્યક્તિઓ સાથે તાલમેલ બેસાડવાનું કેટલું અઘરું હોય છે તે જાણતી હોય છે. દીકરીએ સાસરે ગયા પછી પરિવારના સહુ સભ્યોના વિવિધ, વિરોધાભાસી સ્વભાવ, વિશિષ્ટ લાક્ષણિકતા તેમજ ઘરમાં કોનો કેટલો પ્રભાવ છે, કોનામા કેટલો, કેવો અભાવ છે તે જાણી સમજી વિચારી સહુ સાથે એડજેસ્ટ થવાનું હોય છે. સહુનો વિશ્વાસ સંપાદન કરવાનો હોય છે.